অ্যাটলির ফ্লোরে বাদশার প্রবেশ

‘পাঠান’ পর্ব মিটিয়ে বুধবার রাতে মুম্বই ফিরেছেন শাহরুখ খান।এবার যে পুরোপুরি ব্যস্ত হয়ে পড়বেন বলিউড বাদশা।এমনটা মালুম মিলেছিল তাঁর সিডিউল প্রকাশ্যে আসার পরই।জানা গিয়েছিল ‘পাঠান’-এর শ্যুটিং শেষ করেই রাজকুমার হিরানির কমেডি ড্রামা ছবির শ্যুটিং শুরু করবেন কিং খান।কিন্তু এমনটা কিন্তু মোটেও হচ্ছে না।এসআরকের ঘনিষ্ঠ সূত্রে খবর,অ্যাটলি কুমারের ছবির কাজই আগে শুরু করবেন তিনি।স্পেনে একটানা শ্যুটিং সেরেছেন তাই উইকেন্ডটা মন্নতেই ছুটির মেজাজে কাটাবেন শাহরুখ।আর তারপরই যোগ দেবেন অ্যাটলির ছবির সেটে।অবশ্য মন্নত থেকেই শ্যুটিং ফ্লোরে পৌছে যাবেন বাদশা খান,কারণ মুম্বইতেই হতে চলেছে ছবির শ্যুটিং।শোনা যাচ্ছে,ইতিমধ্যেই গোঁরেগাও স্টুডিওতে তৈরি হয়ে গিয়েছে ছবির সেট। শ্যুটিংয়ে কিং খানের সঙ্গে যোগ দেবেন দক্ষিণী অভিনেত্রী নয়নতারা।একটানা ১০দিনের সিডিউলে শ্যুটিং সারবেন অ্যাটলি কুমার।ছবিতে ডবল রোলে রয়েছেন শাহরুখ খান।তাঁর বিপরীতে দেখা যাবে দুই নায়িকা দীপিকা পাডুকোন ও নয়নতারাকে।

পাশাপাশি ছবিতে রয়েছেন সানায়া মালহোত্রা,সুনীল গ্রোভার,রাণা দগ্গুবতী ছাড়াও বলিউড ও দক্ষিণী ফিল্ম ইন্ডাস্ট্রির একঝাঁক তারকা।রাজকুমার হিরানীর ছবি নিয়েও শাহরুখ ভক্তদের উন্মাদনা রয়েছে তুঙ্গে।তাঁদের জন্যও রয়েছে বড় খবর। অ্যাটলির ছবির ১০দিনের শ্যুটিং শেষ করেই এপ্রিলের মাঝামাঝি কিং খান শুরু করে দেবেন রাজু হিরানির ছবির শ্যুটিং।সব মিলিয়ে বলিউড বাদশার আগামী কয়েক মাস যে শ্যুটিং ফ্লোরেই কাটবে তা বলার অপেক্ষা রাখে না।