শাহরুখ-সানায়ার অ্যাকশন

বর্তমানে দারুণ ব্যস্ত অভিনেত্রী সানায়া মালহোত্রা।একসঙ্গে একাধিক ছবির শ্যুটিং সামলাচ্ছেন দঙ্গল গার্ল।মধ্যপ্রদেশে একটি নতুন ছবির শ্যুটিং সারার পাশাপাশি চলছে শাহরুখ খান অভিনীত অ্যাটলি কুমারের নতুন ছবির কাজও।অবশ্য সানায়া যে অ্যাটলির ছবিতে থাকবেন এই খবর মিলেছিল অনেক আগেই।পাশাপাশি ছবিতে দেখা যাবে দীপিকা পাডুকোন,সুনীল গ্রোভার দক্ষিণী অভিনেত্রী নয়নতারা ছাড়াও আরও অনেকেই।সদ্যই অ্যাটলি কুমারের ছবি নিয়ে মিলেছে লেটেস্ট আপডেট।ছবিতে শাহরুখ ও নয়নতারার পাশাপাশি দুর্ধর্ষ অ্যাকশন করতে দেখা যাবে সানায়া মালহোত্রাকে। ইতিমধ্যেই সেইসব অ্যাকশন দৃশ্যের বেশ কিছুটা শ্যুটিং সেরে নিয়েছেন ‘পাগলেইট’ ছবির নায়িকা।এখানেই শেষ নয়,শাহরুখের সঙ্গেও বেশ কিছু অ্যাকশন দৃশ্যে দেখা যাবে সানায়াকে।

মুম্বইয়ের স্টুডিওতে রাজকুমার হিরানির ছবি ‘ডাঙ্কি’-র শ্যুটিংয়ে ব্যস্ত রয়েছেন কিং খান।মে মাস পর্যন্ত একটানা ‘ডাঙ্কি’-র সেটেই কাটাবেন বলিউড বাদশা।মুম্বইয়ের শ্যুটিং পর্ব শেষ করে চণ্ডীগড়েও ছবির শ্যুটিং সারবেন পরিচালক রাজকুমার হিরানি।খবর মিলছে জুনের শুরুতে ফের অ্যাটলির ছবির ফ্লোরে ফিরবেন শাহরুখ খান।তখনই সানায়া ও বাদশা খানের সেই অ্যাকশন দৃশ্যের শ্যুট করবেন পরিচালক।

জানা যাচ্ছে ছবির অ্যাকশন দৃশ্য নিয়ে এমন পরিকল্পনা করেছেন অ্যাটলি কুমার যা এর আগে বলিউড ছবিতে দেখেনি দর্শক।ছবির গল্পও হতে চলেছে টানটান।সব মিলিয়ে অ্যাটলি-শাহরুখ জুটি ছবি নিয়ে যে দর্শকদের প্রত্যাশা বাড়ছে তা বলার অপেক্ষা রাখে না।